Stimați concetățeni,

 Ziua de 27 august este o sărbătoare de o importanță deosebită, pentru că aceasta este ziua în care prin voința poporului am ales să fim independenți, este ziua în care s-a decis că libertatea este valoarea cea mai de preț pentru un popor.

 La 25 de ani de cînd Marea Adunare Națională și Parlamentul Republicii Moldova au consfințit independența, țara noastră a demonstrat că libertatea și identitatea sunt valori incontestabile care trebuie apărate și prețuite la justa valoare. Acești ani au demonstrat că avem tradiții și obiceiuri care ne definesc ca neam și care reprezintă cartea de vizită a statului nostru.

 Totodată, avem obligația morală să apreciem, să cinstim pe cei care au luptat pentru apărarea integrității țării, să purtăm respectul cuvenit și să ducem mai departe cu demnitate idealurile pe care le-au apărat înaintașii noștri.

 Ceea ce aduce o semnificație aparte acestei zile este faptul că în ciuda problemelor cu care ne confruntăm astăzi, cetățenii Republicii Moldova se reunesc pentru a sărbători această zi specială. La acest moment aniversar trăim sentimente de mîndrie și patriotism, valori în spiritul cărora trebuie să ne educăm copii și să construim un viitor prosper și sigur pentru ei.

 Astăzi mai mult ca oricînd credem cu tărie că eforturile depuse de autoritățile publice locale de nivelul I și II sunt îndreptate spre întreprinderea de acțiuni concrete în vederea dezvoltării economiei, crearea unei infrastructuri moderne și implementarea proiectelor. Sperăm că această cale să fie parcursă și în continuare în numele unui trai mai bun și civilizat.

 Vă urez succese în activitate, devotament și dragoste față de țară, pace și liniște în familii!

Cu respect,

Președintele raionului,

Mihail POPA